《望所居西山瀑布》
宋代·喻良能

山居尠欢悰，理策事遨嬉。
嵚岑属初霁，眺览得所宜。
悬崖有飞瀑，注壑从凉飔。
蒙蒙喷雾雨，冉冉含烟羲。
清泠讵可汰，驶激畴能陂。
会心欣有得，徙倚不知疲。
雁荡境千里，香炉天一涯。
平生未能瞩，昏旦矧欲窥。
何如兹山溜，若与幽人期。
他年营菟裘，舍是将安之。

作者简介：婺州义乌人，字叔奇，号香山。高宗绍兴二十七年进士。补广德尉。历迁工部郎中、太常寺丞。出知处州，寻以朝请大夫致仕。尝进《忠义传》二十卷，孝宗深加叹赏，即命颁行。为文精深典雅。有《香山集》、《家帚编》等。